
Összehasonlító vizsgálatok a magyar kőris ( Fraxinus angustifolia Vahl subsp. danubialis Pouzar ) és magas kőris ( Fraxinus excelsior L.) generatív szervein

Ebben a tanulmányban a Fraxinus nemzetség két hazai képviselőjének generatív szerveit vizsgálja a szerző. A dolgozat első részében felvázolja a magas kőris (Fraxinus excelsior L.) és a magyar kőris (Fraxinus angustifolia Vahl subsp. danubialis Pouzar) elkülönítésének problémáit, rövid áttekintést nyújt a szóban forgó dendrotaxonok rendszertanáról, és ennek segítségével rámutat a virágzat ismeretének fontosságára. Egy áttekintő táblázatban felsorolja a két faj elkülönítéséhez felhasználható bélyegeket, s ezeket a felhasználhatóságuk szerint minősíti. A vizsgálat elsősorban a Rábaköz – Répce-sík menti populációkat érintette. A begyűjtött minta kiértékelését többváltozós statisztikai módszerekkel végezte, külön figyelmet fordítva a mennyiségi és minőségi bélyegek elkülönítésére. A feldolgozás során a hierarchikus klasszifikációt, a főkomponens analízist (PCA), a főkoordináta analízist (PCoA) és a nem metrikus többdimenziós skálázást (NMDS) alkalmazta, melyekkel szemléltette a morfológiai bélyegek, valamint az egyedek kapcsolatrendszerét. Az eredmények segítségével felhívja a figyelmet a virágzat felépítésének döntő jelentőségére. Kiemel olyan egyedeket, amelyeknek a virágzata nem a fajra jellemző felépítéssel bír, s evvel utat nyit egy újabb vizsgálatsorozat lehetőségének.

